b'\n_START_ARTICLE_\nEmancipacijos aktas\n_START_PARAGRAPH_\nEmancipacijos aktas (angl. Emancipation proclamaton), kitaip dar I\xc5\xa1laisvinimo aktas, I\xc5\xa1laisvinimo deklaracija, I\xc5\xa1laisvinimo proklamacija, Emancipacijos proklamacija - du JAV prezidento Abraomo Linkolno i\xc5\xa1leisti vykdomieji \xc4\xafsakymai, pasirod\xc4\x99 JAV pilietinio karo metu. Pirmasis \xc4\xafsakymas buvo i\xc5\xa1leistas 1862 met\xc5\xb3 rugs\xc4\x97jo 22 dien\xc4\x85. Jis skelb\xc4\x97 laisv\xc4\x99 visiems vergams, gyvenantiems Amerikos Valstij\xc5\xb3 Konfederacijos valstijose, jei \xc5\xa1ios negr\xc4\xaf\xc5\xa1 \xc4\xaf S\xc4\x85jung\xc4\x85 iki 1863 met\xc5\xb3 sausio 1 dienos. Antrasis \xc4\xafsakymas, i\xc5\xa1leistas 1863 met\xc5\xb3 sausio 1 dien\xc4\x85, \xc4\xafvardijo 10 tam tikr\xc5\xb3 valstij\xc5\xb3, kuriose \xc4\xafsigaliojo pirmasis \xc4\xafsakymas. Abraomas Linkolnas i\xc5\xa1leido \xc5\xa1iuos \xc4\xafstatymus remdamasis JAV konstitucijos 2-ojo straipsnio 2-uoju skirsniu, kaip vyriausias JAV ginkluot\xc5\xb3j\xc5\xb3 paj\xc4\x97g\xc5\xb3 vadas._NEWLINE_Emancipacijos deklaracija buvo kritikuojama d\xc4\x97l to, kad pagal j\xc4\x85 buvo i\xc5\xa1laisvinami tik vergai, kuri\xc5\xb3 negal\xc4\x97jo kontroliuoti S\xc4\x85junga. Nors visi vergai nebuvo i\xc5\xa1laisvinti t\xc4\x85 pa\xc4\x8di\xc4\x85 dien\xc4\x85, kai \xc4\xafsigaliojo Emancipacijos aktas, 1863 met\xc5\xb3 sausio pirm\xc4\x85 dien\xc4\x85 devyniose i\xc5\xa1 de\xc5\xa1imties valstij\xc5\xb3 (i\xc5\xa1skyrus Teksas\xc4\x85) buvo i\xc5\xa1laisvinti t\xc5\xabkstan\xc4\x8diai verg\xc5\xb3._NEWLINE_Be to, I\xc5\xa1laisvinimo aktas dav\xc4\x97 teisin\xc4\xaf pagrind\xc4\x85 vis\xc5\xb3 keturi\xc5\xb3 milijon\xc5\xb3 verg\xc5\xb3 i\xc5\xa1laisvinimui tose teritorijose, kurias JAV pilietinio karo metu u\xc5\xbe\xc4\x97m\xc4\x97 S\xc4\x85jungos kariuomen\xc4\x97. Deklaracija taip pat \xc4\xafpareigojo S\xc4\x85jung\xc4\x85 u\xc5\xbebaigti vergij\xc4\x85. Toks sprendimas buvo prie\xc5\xa1taringas net \xc5\xa1iaur\xc4\x97je. I\xc5\xa1laisvinimo akte neminimos \xc5\xa1iaurin\xc4\x97s Kentukio, Mis\xc5\xabrio, Merilendo ir Delavero valstijos, kurios niekada nebuvo prisijungusios prie Amerikos Valstij\xc5\xb3 Konfederacijos, ta\xc4\x8diau ir nei\xc5\xa1laisvino nei vieno vergo. Kadangi Tenesio valstija jau beveik buvo gr\xc4\xaf\xc5\xbeusi \xc4\xaf S\xc4\x85jungos kontrol\xc4\x99, tai ji Emancipacijos akte nebuvo minima. Vird\xc5\xbeinija akte buvo minima, ta\xc4\x8diau 48 Vird\xc5\xbeinijos apygardos, kurios buvo susij\xc4\x99 su Vakar\xc5\xb3 Vird\xc5\xbeinijos formavimosi procesu, taip pat kitos dvi apygardos ir du miestai buvo atleisti nuo \xc5\xa1io \xc4\xafsakymo vykdymo. Nuo \xc4\xafsakymo vykdymo buvo atleistas Naujasis Orleanas ir trylika Luizianos parapij\xc5\xb3, kurias federalin\xc4\x97 vald\xc5\xbeia jau kontroliavo Emancipacijos akto paskelbimo metu._NEWLINE_Ta\xc4\x8diau kitose S\xc4\x85jungos okupuotose Amerikos Valstij\xc5\xb3 Konfederacijos teritorijose, i\xc5\xa1skyrus Tenes\xc4\xaf, I\xc5\xa1laisvinimo aktas \xc4\xafsigaliojo i\xc5\xa1 karto, o jose nedelsiant buvo i\xc5\xa1laisvinta ma\xc5\xbeiausiai 20 000 verg\xc5\xb3.  S\xc4\x85jungos armijai pama\xc5\xbeu perimant konfederat\xc5\xb3 pozicijas, dar daugiau verg\xc5\xb3 pab\xc4\x97go \xc4\xaf \xc5\xa1iaur\xc4\x99. Federacinei armijai galutinai nugal\xc4\x97jus Konfederacij\xc4\x85, kasdien buvo i\xc5\xa1laisvinami t\xc5\xabkstan\xc4\x8diai verg\xc5\xb3. Galiausiai iki 1865 met\xc5\xb3 liepos buvo i\xc5\xa1laisvinti beveik visi 4 milijonai (pagal 1860 met\xc5\xb3 sura\xc5\xa1ym\xc4\x85 ) juodaod\xc5\xbei\xc5\xb3 verg\xc5\xb3._NEWLINE_Besibaigiant karui, abolicionistai buvo \xc4\xafsitikin\xc4\x99, kad Emancipacijos deklaracija buvo viena karo priemoni\xc5\xb3, nes dokumentas i\xc5\xa1kart neu\xc5\xbebaig\xc4\x97 vergijos. Nors kelios vergvaldin\xc4\x97s valstijos i\xc5\xa1leido \xc4\xafstatymus, draud\xc5\xbeian\xc4\x8dius vergij\xc4\x85, ta\xc4\x8diau kai kuriose vietose vergija legaliai egzistavo ir toliau, iki tol, kol \xc5\xa1i institucija galutinai buvo u\xc5\xbedrausta 1865 met\xc5\xb3 gruod\xc5\xbeio 18 dien\xc4\x85, ratifikavus 13-\xc4\x85j\xc4\x85 JAV konstitucijos patais\xc4\x85.'